વિખ્યાત અમેરિકન હાસ્યલેખક માર્ક ટ્વેઈન એક મુફલિસમાંથી માલદાર બન્યા ત્યારે તેમના દૂરનાં ને નજીકનાં સગાંઓ દોડી આવ્યાં. માર્ક ટ્વેઈન જે હોટલમાં હતા તેના મૅનેજરને બોલાવીને કહ્યું કે, ‘ફોટોગ્રાફરનો જલદી બંદોબસ્ત કરો.’ ફોટોગ્રાફરે સમૂહ તસવીર ખેંચી. તસવીરમાં વચ્ચે માર્ક ટ્વેઈન અને તેમની આસપાસ તેમનાં સગાંવહાલાં. માર્ક ટ્વેઈને તેમની સાથે ફોટો પડાવ્યો એટલે સગાંઓ ખુશ ખુશ થઈ ગયાં. સગાંવહાલાંને પછી ટ્વેઈને સમજાવી-ફોસલાવીને વિદાય કરી દીધા. સમૂહ તસવીરની એક કોપી આવી, એટલે માર્ક ટ્વેઈને મૅનેજરને આપી કહ્યું – ‘લ્યો, આ તસવીર રાખો. તેમાંના બધા ચહેરામહોરા ઓળખી લેજો. એમાંથી એક પણ જણને ફરીવાર આ હોટેલમાં પેસવા દેશો નહીં. કોઈ મારી પાસે આવી ના પહોંચે તે જોજો. આ બધાં સગાંવહાલાં જ માણસની પડતીનાં પગથિયાં બનતાં હોય છે!’